Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Ф. Џ., новинар од Порталб, поднесена против Владата на Република Северна Македонија-Генерален Секретаријат, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 03.08.2022 година го донесе следното

**Р Е Ш Е Н И Е**

1. Жалбата изјавена од Ф. Џ., новинар од Порталб, поднесена против Владата на Република Северна Македонија-Генерален Секретаријат, заведена во архивата на Агенцијата под бр. 08-196 од 15.07.2022 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

На 13.06.2021 година, Ф. Џ., новинар од Порталб по електронски пат поднел Барање за пристап до информации од јавен карактер до Владата на Република Северна Македонија-Генерален Секретаријат, со кое побарал по е-маил да му достави електронски запис од следните информации:

„1. Дали е одлучено која компанија ќе ја добие концесијата за управување со Попова Шапка?

1. Кои се европските инвеститори за Попова Шапка и дали е постигнат договор?
2. Ако да кога и како, ако не зошто?“

Имателот на информации, како што е наведено во жалбата, постапувајќи по оваа Барање до Барателот доставил Известување бр.46-5040/4 од 15.08.2022 година, во кое се наведува: „..Министерството за економија проследи на наша надлежност барање за пристап до информации од јавен карактер наш бр.46-5040/1 пд 3.6.2022 година...Генералниот секретаријтат го разгледа предметното барање и согласно член 18 став 1 од Законот за слободен пристап до информации до јавен карактер...го врати на надлежност и постапување до Министерство за економија, бидејќи Генералниот секретаријат не располага со бараната информација.“

Незадоволен од наведеното Известување, Барателот на информации на 15.07.2022 година поднесе Жалба бр. 08-196 до Агенцијата.

Со електронски допис бр. 08-196 од 18.07.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по претходно наведениот допис, Имателот на информации по електронски пат достави Одговор на жалба бр.46-5040/6 од 22.07.2022 година, заверен во Агенцијата под бр 08-196 од 29.12.2021 година, во коj е наведено дека: „Генералниот секретаријат, со должно внимание го разгледал барањето и согласно член 18 став (1) од Законот за слободен пристап до информации од јавен карактер, го доставил на надлежност до Министерството за економија, со допис бр.46-5040/3 на 15.06.2022 година, со што истовремено со допис бр.46-5040/4, бил известен и подносителот.“. Во прилог го достави сите списи во врска со предметот.

Барателоте на информации на 03.08.2022 година до Агенцијата достави е-маил на кој наведува дека:„ Се уште немаме одговор од Владата за истиот случај.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на барателот, правилно го спровел Законот за слободен пристап до информации од јавен карактер, со тоа што постапил согласно член 18 од Законот за слободен пристап до информации од јавен карактер и го известил Барателот за препраќање на неговото Барање до Имателот кој располага со бараната информација.

Согласно член 18 од Законот за слободен пристап до информации од јавен карактер „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имателот на информацијата и за тоа да го извести барателот.“

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

|  |  |
| --- | --- |
|  | **Директор,**  **Пламенка Бојчева** |

Изработил: Горјан Гилевски

Контролирал: Цветан Станоески